法石見李漢老參政
作者：劉子翬
朝代：宋

paragraphs: 我識今朝李翰林，十年隔絕飛寸心。
素書每逢雙鯉得，雲路欲倚長梯尋。
翰林昔參建炎政，想見中興人物盛。
方圓齟齬不足論，角巾雅有江湖興。
玉堂草詔褫凶魄，丹陛陳謨發天聽。
介圭便合趣公還，只今密勿才稀並。
自憐隨牒東南奔，假道因得登龍門。
怪余髯面益老矣，一笑問勞情彌敦。
僧坊蕭蕭遠闤闠，豈料飄零獲清對。
牛行尚憶王相宅，曩日交遊幾人在。
濁酒青燈夢寐間，九州四海煙塵內。
區區王事今有程，暫見復別難爲情。
長亭喚馬一悽斷，璧月曉墮桐花城。